**Kätkijät** (jap. 借りぐらしのアリエッティ, *Karigurashi no Arrietty*) on vuonna 2010 valmistunut japanilainen animaatioelokuva. Se perustuu Mary Nortonin Kätkijät-lastenkirjaan. Suomessa elokuva sai ensi-iltansa 28. lokakuuta 2011.

Juoni
-----

**Varoitus:  Seuraava kirjoitus paljastaa yksityiskohtia juonesta.**
14-vuotias Arietta on pikkuväkeen kuuluva tyttö, joka asuu perheineen vanhan lähiökartanon lattian alla. Ariettan perhe elää rauhallista elämää, lainaten talossa asuvien ihmisten tavaroita elääkseen ja varoen paljastumista. Eräänä päivänä taloon muuttava sairas poika, Shō, kuitenkin näkee Ariettan, mikä muuttaa perheen elämän.

Elokuvassa ei nähdä Ariettan sisarusta Peagreen (Suom. Kellolainen), vaan tämä on Ariettan äiti. Ensimmäisellä kätkentäkerrallaan Shō näkee Ariettan, kun tämä on isänsä kanssa kätkemässä silkkipaperia ja sokeria. Säikähtäessään ja paikalta paetessaan Arietta pudottaa sokeripalan, jonka Shō tuo myöhemmin hänelle. Sokeripalan mukana on pieni lappu, jossa lukee "Taisit unohtaa jotain."

Eräänä iltana Ariettan isä palaa kätkentäreissultaan jalkansa nyrjäyttäneenä. Hän tapasi Petterin, joka auttoi hänet kotiin. Myöhemmin Petteri auttaa perhettä muuttamaan. 

Kodinhoitaja Haru rikkoo Ariettan ja tämän perheen idyllin kutsumalla tuholaistorjujat paikalle ja vangitsemalla Ariettan äidin lasipurkkiin. Shō:n avulla Arietta saa pelastettua äitinsä, jonka jälkeen perhe muuttaa. 

Shōlla on sydänsairaus ja hän odottaa leikkaukseen pääsyä. Poika kuitenkin tietää, että leikkauksesta selviäminen on hyvin epätodennäköistä.

**Juonipaljastukset päättyvät tähän.**

Tuotanto
--------

### Tuotannon aloitus

Elokuva pohjautuu Mary Nortonin vuonna 1952 julkaistuun lasten fantasiaromaaniin *Kätkijät*. Ghiblin ohjaajat Hayao Miyazaki ja Isao Takahata suunnittelivat *Kätkijöiden* animaatioversion tekoa jo 40 vuotta aiemmin, mutta projektia alettiin toteuttaa vasta vuonna 2008. Aluksi projekti kulki nimellä *Chiisana Arrietty* ("Pikku Arietta"). Hiromasa Yonebayashin asettaminen ohjaajaksi oli tuottaja Toshio Suzukin ehdotus.

### Kartanon malli

Elokuvan tapahtumapaikan japanilais-eurooppalaisen kartanon mallina oli Aomorin prefektuurin Hirakawassa sijaitseva Seibien, jonne Ghiblin työntekijät tekivät matkan vuonna 2008. Hayao Miyazakin mukaan elokuvassa kartano sijaitsee Tokion Koganeissa.

### Julkistaminen

8. maaliskuuta 2010 yhteensä kahteenkymmeneen japanilaiseen elokuvateatteriin asennettiin telttakankaasta tehdyt 1,8 × 10,5 m -kokoiset Karigurashi no Arrietty -julisteet. Lisäksi Tokion nykytaiteen museossa järjestettiin 17. heinäkuuta – 3. lokakuuta 2010 "Karigurashi no Arrietty × Taneda Yōhei" -näyttely. 1 200 neliömetrin suuruiseen näyttelysaliin oli koottu Ariettan talo lavasteena.

17. kesäkuuta 2010 mennessä elokuvan ennakkolippuja oli myyty kahdessa kuukaudessa 54 000 kappaletta, mikä on noin kolme kertaa *Ponyo rantakalliolla* -elokuvan vastaava määrä.

### Vastaanotto

Kätkijät sai ensi-iltansa Japanissa 447 kopion voimin. Kahtena avauspäivänään 17. ja 18. heinäkuuta 2010 se tuotti 900 miljoonaa jeniä ja sen näki 680 000 katsojaa, mikä oikeutti ykköstilaan Japanin ranking-listalla. Kolmena ensimmäisenä päivänä katsojia kertyi 1 038 138 ja tuloja yli 1,3 miljardia jeniä. Katsojista 60 % oli naisia. Pia-kustantamon ensi-illan katsojatyytyväisyyskyselyssä elokuva tuli neljänneksi.

Päähahmot
---------

Arietta
Elokuvan 14-vuotias päähenkilö. Sadakon perheen kartanon lattian alla salaa asuva tyttö, joka elää perheineen lainaamalla ihmisten tavaroita. Reipas ja utelias, mutta uhkarohkea.

Shō
Sairas 12-vuotias poika, joka muuttaa kartanoon viikoksi ennen sydänleikkausta ja löytää sattumalta Ariettan. Shōn vanhemmat ovat eronneet ja hän elää äitinsä Natsumin kanssa, joka ei kuitenkaan voi juurikaan viettää aikaa poikansa kanssa kiireisen diplomaatin työnsä vuoksi.

Hemmeli
Ariettan 52-vuotias äiti, joka hoitaa perheen taloutta lainattuja esineitä hyödyntäen. Hemmeli on huolissaan villin tyttärensä tempauksista.

Sadako Maki
Kartanon 68-vuotias emäntä ja Shōn isotäti. Rauhallinen luonne, joka toivoo, että Shōn äiti viettäisi enemmän aikaa poikansa kanssa.

Petteri
Pikkuväkeen kuuluva 12-vuotias poika. Elää yksin luonnossa jousi mukanaan.

Podi
Ariettan 61-vuotias isä. Uhmaa joka päivä vaaroja lainatakseen perheen tarvitsemia esineitä.

Haru
Sadakon utelias, 65-vuotias taloudenhoitaja, joka on asunut vuosia kartanossa.

Ääninäyttelijät
---------------

| Japaniksi | Englanniksi (StudioCanal) | Englanniksi (Disney) | Suomeksi | Rooli |
| --- | --- | --- | --- | --- |
| Mirai Shida | Saoirse Ronan | Bridgit Mendler | Satu Pikkusaari | Arietta |
| Ryūnosuke Kamiki | Tom Holland | David Henrie | Antti L. J. Pääkkönen | Shō |
| Shinobu Ōtake | Olivia Colman | Amy Poehler | Eija Ahvo | Hemmeli |
| Keiko Takeshita | Phyllida Law | Gracie Moore | Anitta Ahonen | Sadako Maki |
| Tatsuya Fujiwara | Luke Allen-Gale | Moises Arias | Rasmus Lehtosaari | Petteri |
| Tomokazu Miura | Mark Strong | Will Arnett | Veikko Honkanen | Podi |
| Kirin Kiki | Geraldine McEwan | Carol Burnett | Titta Jokinen | Haru |

Lähteet
-------

1. ↑  Cinema Mondolta Studio Ghiblin Kätkijät *koti.mbnet.fi*.  Arkistoitu 6.7.2011. Viitattu 2.7.2010. (suomeksi)
2. 1 2  Toshio Suzuki: Karigurashi no Arrietty kikakusho *Karigurashi no Arriettyn virallinen sivusto*. Viitattu 26.7.2010. (japaniksi)
3. ↑  Jun’ichi Nishioka: Monogatari no butai to naru niwa ni tsuite *Studio Ghibli kōhōbuchō Nishioka Jun’ichi no Arrietty-nikki*. Viitattu 26.7.2010. (japaniksi)[vanhentunut linkki]
4. ↑  Ghibli saishinsaku "Karigurashi no Arrietty" chōkyodai-poster *Sports tsūchi*.  30.4.2010.  Arkistoitu 2.5.2010. Viitattu 26.7.2010. (japaniksi)
5. ↑  Ghibli saishinsaku "jisshaka"... Arrietty no heya o set de sono mama saiken *Sports tsūchi*.  8.7.2010.  Arkistoitu 9.7.2010. Viitattu 26.7.2010. (japaniksi)
6. ↑  "Arrietty" arata ni bamenshashinkōkai – maeuriken wa "Ponyo" no 3-bai *Yomiuri online*.  22.6.2010.  Arkistoitu 5.12.2012. Viitattu 26.7.2010. (japaniksi)
7. ↑  "Arrietty" ga dōdō 1-i! "Toy Story 3" "Odoru daisōsasen" o yaburi 100-mannin koe! *Cinema Today*.  21.7.2010. Viitattu 26.7.2010. (japaniksi)

Aiheesta muualla
----------------

### Arvostelut

* Aleksi Salonen: Sokeria lainaamassa (Kätkijät)  27.10.2011. Filmgoer.fi.

Studio Ghiblin tuotanto

|  |
| --- |
| *Laputa – linna taivaalla* (1986) · *Naapurini Totoro* (1988) · *Tulikärpästen hauta* (1988) · *Kikin lähettipalvelu* (1989) · *Eilisen kuiskaus* (1991) · *Porco Rosso* (1992) · *Aaltojen kuohu* (1993) · *Pom Poko* (1994) · *Sydämen kuiskaus* (1995) · *Prinsessa Mononoke* (1997) · *Naapurini Yamadat* (1999) · *Henkien kätkemä* (2001) · *Kissojen valtakunta* (2002) · *Liikkuva linna* (2004) · *Maameren tarinat* (2006) · *Ponyo rantakalliolla* (2008) · *Kätkijät* (2010) · *Kukkulan tyttö, sataman poika* (2011) · *Tuuli nousee* (2013) · *Prinsessa Kaguyan taru* (2013) · *Marnie – tyttö ikkunassa* (2014) · *Kimitachi wa dō ikiru ka* |